SKRIFTLIG FORESPØRGSEL E-2182/03

af Maurizio Turco (NI), Marco Pannella (NI), Marco Cappato (NI),Benedetto Della Vedova (NI), Gianfranco Dell'Alba (NI)og Olivier Dupuis (NI) til Kommissionen

(30. juni 2003)

Om: Krænkelse af ytringsfriheden i Vietnam

Det fremgår af en meddelelse af 18. juni fra presseagenturet Misna, at den vietnamesiske læge Phan Hong Son er blevet idømt tretten års fængsel og tre års husarrest, som skal afsones efter fængslingen, idet han anklages for at have indsamlet oplysninger og dokumenter fra et tredjeland for at bruge dem imod den socialistiske stat Vietnam. Lægen blev arresteret den 27. marts 2002, efter at han havde oversat en artikel med titlen Hvad er demokrati?, som han havde fundet på det amerikanske statsministeriums Internetside, og som han senere havde sendt til vietnamesiske venner og embedsmænd. Desuden havde Son skrevet et åbent brev, som blev offentliggjort på nettet, hvori han protesterede over, at hans bolig var blevet gennemsøgt, og hans computer var blevet konfiskeret.

Kan Kommissionen på denne baggrund oplyse følgende:

- hvilke informationer råder den over i sagen med lægen Phan Hong Son?

- hvilken form for pression agter den at udøve over for regeringen i Hanoi for at opnå, at Phan Hong Son øjeblikkeligt løslades, idet han kun er skyldig i at have oversat et dokument om demokratiet til sit eget sprog og have udbredt dette?

- hvilken form for initiativer agter den mere generelt at iværksætte for at overtale det vietnamesiske regime til ikke fortsat at gennemføre aktioner (som f.eks. afskaffelse af retten til ytringsfrihed), der åbent krænker de internationale konventioner, der er undertegnet af Vietnam, samt ånd og bogstav i den samarbejdsaftale, der forbinder Vietnam og EU?

Svar afgivet på Kommissionens vegne af Christopher Patten

(31. juli 2003)

Kommissionen er bekendt med retssagen og dommen over lægen Phan Hong Son. Formandskabet og Kommissionen havde anmodet formelt om adgang til retssagen den 18. juni 2003. Lokale repræsentanter for Kommissionens delegation i Hanoi, for visse medlemsstater og for andre diplomatiske udsendinge mødte op foran domhuset, men blev nægtet adgang. Det overvejes i øjeblikket, hvilken reaktion der vil være passende.

Phan Hong Sons sag viser, hvor vanskeligt det er for de vietnamesiske myndigheder at håndtere, hvad der af dem opfattes som modstand mod staten og kommunistpartiet i et samfund, der ikke er vant til offentlig kritik. Vietnam har brug for, at der sker fremskridt med reformprogrammet, herunder også det, der vedrører statsforvaltningen, således at myndighederne lærer at acceptere forskellige synspunkter og værdsætte, at der i statsstyret er plads til kritik. Kommissionen har i landestrategien for 2002-2006 fastlagt, at det, der skal prioriteres i samarbejdet med Vietnam, er etablering af god regeringsførelse, god administrativ praksis og et velfungerende retssystem. Det er Kommissionens opfattelse, at den med

sit samarbejdsprogram, og navnlig gennem støtten specifikt til institutionelle og administrative reformer samt integrering af relevante uddannelsesaktiviteter i alle samarbejdsprojekter, vil kunne bidrage til at forbedre Vietnams overordnede regeringsførelse og landets overholdelse af menneskerettighedsforpligtelserne.

Formålet med Kommissionens overordnede politik over for Vietnam er at anspore og yde støtte til, at menneskerettighederne overholdes, og at demokratiseringsprocessen skrider fremad, samt at gøre opmærksom på krænkelser eller en betydelig forværring af situationen. Kommissionen arbejder tæt sammen med medlemsstaterne for at overvåge udviklingen i menneskerettighedssituationen i landet og støtter demarcher over for Vietnams regering om menneskerettighedsspørgsmål, herunder også dem vedrørende den pågældende persons situation. Kommissionens delegation i Hanoi vil sammen med medlemstaternes udstationerede diplomater følge menneskerettighedssituationen i Vietnam nøje og træffe passende foranstaltninger.